18/02/2020 | Administración LocalMunicipal
Coristanco
Casa do Maior 2020

ANUNCIO Casa do Maior 2020 Por resolución de alcaldía número 128/2020, de data 14-02-2020, acordouse o seguinte: “O Concello de Coristanco está interesado en colaborar no fomento da autonomía persoal das peroas maiores. O 03.02.2020 publicouse a Orde da Consellería de Política Social do 31 de decembro de 2019 pola que se aproban as bases que rexerán o procedemento de concesión de axudas para a posta en marcha de casas do maior, e se procede a súa convocatoria en réxime de concorrencia competitiva. O Concello asinou un Convenio de colaboración co arcebispado de Santiago de Compostela o 3 de decembro de 2002 para a cesión de uso da chamada Casa da Capelanía para fins de interese público, entre outros, centro de maiores. O dito Convenio ten vixencia ate o ano 2027. Asi mesmo, o Concello é propietario do local social de Agualada (antiga Escola unitaria) apto para o desenvolvemento dos proxectos subvencionados. Aproveitando a disponibilidade de estes espazos e a gratuidade do servizo que se financia íntegramente pola Xunta, esta alcaldía considera a casa do maior unha vía axeitada para dar un servizo necesario, demandado, a coste cero e en cumprimento dos motivos polos que se inicialmente se aumiu a cesión da Casa da Capelanía e dando utilidade social a un ben municipal. Consta informe favorable da Secretaria e Intervención municipais. Por este motivo, en uso das atribucións que me confire a DA 2.ª da Lei 9/2017, do 8 de novembro, de contratos do sector público, e ao abeiro da convocatoria feita mediante Orde da Consellería de Política Social do 31 de decembro de 2019 pola que se aproban as bases que rexerán o procedemento de concesión de axudas para a posta en marcha de casas do maior RESOLVO: PRIMEIRO.–Poñer a disposición das persoas promotoras de proxectos de casas de maiores no Concello de Coristanco, o inmoble denominado Casa da Capelanía sita na parroquia de Erbecedo e mais o local social de Agualada (antiga escola unitaria), aos efectos presentación das correspondentes solicitudes de participación na convocatoria de axudas para a posta en marcha de casas do maior feita por Orde da Consellería de Política Social do 31 de decembro de 2019. SEGUNDO.–Aprobar as condicions para a efectiva autorización de ocupación dos inmobles: a) Resultará/n adxudicataria/s da autorización de ocupación temporal do inmoble a/s persoa/s promotora/s que resulte/n adxudicataria/s das subvencións para a posta en marcha das casas do maiores no Concello de Coristanco como consecuencia da resolución que dite a Consellería de Política Social ao abeiro da Orde do 31 de decembro de 2019. No caso de resultar adxudicataria da subvención máis de unha persoa promotora, a asignación dos locais farase por sorteo ou, de selo, acordo entre as adxudicatarias. b) A autorización para a ocupación temporal dos inmobles realízase para a finalidade para a que se concede a subvención, de xeito que a perda da mesma ou a sanción derivada do incumprimento das obrigas impostas pola Orde do 31 de decembro de 2019 determinará a revogación da autorización temporal para a ocupación do inmoble. c) Antes da súa formalización a a/s persoa/s promotora/s deberá acreditar atoparse ao corrente das obrigas coa Facenda local, a AEAT e a Seguridade Social. d) A a/s persoa/s promotora/sa será responsable da actividade desenvolta para o que deberá contar coas autorizacións sectoriais pertinentes e máis cos seguros de reponsabilidade civil que procedan. En consecuencia, o Concello non asumirá os gastos derivados de danos a persoas ou bens derivados da realización da actividade. e) A persoa a/s persoa/s promotora/sa comprométese a realizar as obras necesarias para adaptación dos inmobles cedidos conforme os requirimentos establecidos na orde da convocatoria. A tal fin, se achega orzamento estimado das obras necesarias para realizar a dita adaptación así como unha proposta de distribución. f) Así mesmo, a persoa a/s persoa/s promotora/sa comprométese a dotar de mobiliario as instalacións nos termos indicados na Orde que rexe a convocatoria das achegas. g) A duración máxima da autorización de ocupación dos inmobles será de 5 anos coincidindo o seu inicio coa autorización definitiva da Casa de Maiores por parte da Xunta. h) Ao remate da autorización de ocupación dos inmobles os bens mobles adscritos a Casa pasarán a ser propiedade do Concello, así como os que estén adscritos ao local social da Agualada, así como as obras nel feitas, neste último caso. A tal fin levantarase un acta ao inicio e finalización da actividade para verificar cales son. Como mínimo, os bens e, de selo caso, as obras a entregar coincidirán cos que sexan obxecto de xustificación como gastos subvencionables a Xunta. i) O Concello resérvase o dereito de facer enquisas de satisfacción dos usuarios do servizo ou supervisar a correcta execución da memoria de actividades proposta para a concesión da subvención, deixando a salvo as competencias e responsabilidades da Xunta en relación coa dita instalación. j) En todo o non previsto neste decreto serán de aplicación as previsións contidas na Orde do 31 de decembro de 2019 pola que se regulan as bases que rexerán o procedemento de concesión de axudas para a posta en marcha de casas do maior, e se procede á súa convocatoria en réxime de concorrencia competitiva para o ano 2020 (código de procedemento BS212A), e con carácter subsidiario, a lei 9/2017, do 8 de novembro, de contratos do sector público. TERCEIRO.–Dar conta ao Arcebispado de Santiago de Compostela, titular do inmoble, para coñecemento. CUARTO.–Dar publicidade a este Decreto no Boletín Oficial da Provincia e no taboleiro de anuncios municipal para garantir a libre concorrencia. Asimesmo, dar publicidade no taboleiro de anuncios municipal dos planos dos locais e orzamento de execución das obras de adaptación. QUINTO.–Dar conta ao Pleno da Corporación na vindeira sesión que celebre. Coristanco, 14 de febreiro de 2020. O alcalde Juan Carlos García Pose